അറസ്റ്റിലായിട്ടും ചെയര്പേഴ്സണ് തുടരുന്നതിനെതിരേ പരാതി നെന്മാറ: കുടുംബശ്രീ വായ്പ തട്ടിപ്പില് പോലീസ് കേസെടുത്ത് അറസ്റ്റു ചെയ്തിട്ടും ചെയര്പേഴ്സണ് സ്ഥാനത്ത് തുടരുന്നതിനെതിരെ പരാതിയുമായി ഗ്രാമപഞ്ചായത്തംഗം. നെന്മാറ ഗ്രാമപഞ്ചായത്തംഗമായ എസ്.അമീര്ജാനാണ് കുടുംബശ്രീ ചെയര്പേഴ്സണായ റീനാ സുബ്രഹ്മണ്യനെതിരെ കുടുംബശ്രീ ജില്ലാ കോര്ഡിനേറ്റര്ക്ക് പരാതി നല്കിയത്. ജോയിന്റ് ലയബിലിറ്റി ഗ്രൂപ്പുകള് ജെഎല്ജി രൂപീകരിച്ച് വായ്പ തിരിമറി നടത്തിയ 83 ലക്ഷം രൂപ തട്ടിയെടുത്ത സംഭവത്തിലാണ് 2020 ജൂലായ് 24ന് നെന്മാറ പോലീസ് കുടുംബശ്രീ ചെയര്പേഴ്സണതിരെ കേസെടുത്തത്. ഇതേ തുടര്ന്ന് ഇവരെ അറസ്റ്റു ചെയ്ത് റിമാന്റ് ചെയ്തിരുന്നു. എന്നാല് ജാമ്യത്തിലിറങ്ങിയശേഷവും വീണ്ടും ഒരു വര്ഷമായി കുടുംബശ്രീ ചെയര്പേഴ്സണ് സ്ഥാനത്ത് തുടരുന്നത് നിയമലംഘനമാണെന്ന് കാണിച്ചാണ് ഗ്രാമപഞ്ചായത്ത് കുടുംബശ്രീ ജില്ലാ മിഷനില് പരാതി നല്കിയത്. കുടുംബശ്രീ നിയമാവലി 20.1 പ്രകാരം സാന്പത്തിക ക്രമക്കേടുകള് കണ്ടെത്തിയാല് അന്വേഷണം നടത്തി തല്സ്ഥാനത്തു നിന്ന് നീക്കണമെന്നാണ്. എന്നാല് കേസെടുത്ത് ഒരു വര്ഷം കഴിഞ്ഞിട്ടും കുടുംബശ്രീ ചെയര്പേഴ്സനെതിരെ യാതൊരു അച്ചടക്ക നടപടിയും കുടുംബശ്രീ മിഷന് സ്വീകരിച്ചിട്ടില്ലെന്ന് കാണിച്ച് കുടുംബശ്രീ സംസ്ഥാന മിഷനും ഗ്രാമപഞ്ചായത്തംഗം പരാതി നല്കിയിട്ടുണ്ട്. വായ്പ തിരിമറി നടത്തി പണം തട്ടിയെടുത്ത സംഭവത്തില് കുടുംബശ്രീ ചെയര്പേഴ്സനെ കൂടാതെ സിപിഎം മുന് മാട്ടുപ്പാറ ബ്രാഞ്ച് സെക്രട്ടറി വി.അനില്കുമാറിനെതിരെയും കേസെടുത്തിരുന്നു. കുടുംബശ്രീ തട്ടിപ്പ് സംബന്ധിച്ച് സിപിഎം അന്വേഷണ കമ്മീഷനെ നിയോഗിച്ച് നടത്തിയ അന്വേഷണത്തിലും രണ്ടുപേരും കുറ്റക്കാരാണെന്ന് കണ്ടെത്തുകയും 2019ല് പാര്ട്ടിയുടെ പ്രാഥമികാംഗത്വത്തില് നിന്ന് പുറത്താക്കുകയും ചെയ്തിരുന്നു. നടപടി സ്വീകരിക്കും നെന്മാറ ഗ്രാമപഞ്ചായത്തംഗത്തിന്റെ പരാതി ലഭിച്ചിട്ടുണ്ട്. പരാതി പ്രകാരം കുടുംബശ്രീ നിയമാവലി അനുസരിച്ച് അന്വേഷണം നടത്തി തുടര് നടപടികള് സ്വീകരിക്കും.